钦定古今图书集成/历象汇编/庶征典/第079卷 > 《癸酉七月进故事一条论久雨》前人
## 钦定古今图书集成/历象汇编/庶征典/第079卷 > 《癸酉七月进故事一条论久雨》前人

《高宗日历》：建炎三年六月二日己酉，宰执进呈次，上
曰：“太史奏久阴霖雨不止，占为阴盛，下有阴谋。霖雨
者人怨所致。早晚差寒，天道不顺，寒阴反节。朕观《晋
史天文志》备言其证，恐失其当，以召天变。”

臣闻“灾异者，天地之戒也。古先哲王严于自儆，故其遇灾也，常以为人事之所召；后世之君乐于自恕，故其遇灾也，常以为天数之适然，治乱存亡之分，未有不基于此者。恭惟高宗皇帝勤劳恭俭，绍开中兴，忧闵元元，力行仁政，求诸当时，未见阙失，而久阴霖雨之变，惕然自省，遽以为人怨之所致。” 大哉圣言！可谓深知天人相与之际矣。臣伏观春夏以来，淫雨过度，都城之内，细民失业；近畿诸邑，山裂水涌，沦胥以死者，不可胜计。仰惟陛下畏天敬民，无愧前圣，固宜殊祥异瑞，史不绝书，而谴告谆谆，迺与事戾，何耶？臣伏而思之，此殆吏刻急而民咨怨之所致也。夫朝廷张官置吏，凡以为民；改法易令，亦以为民。而今长人之官，能布宣德意，勤恤民隐者，何其甚寡？而依势作威、依法以削者何其纷纷也？假称提楮币之令而科敛齐民，借摧抑兼并之名而破坏富室，期会峻于星火，争利极于锥刀，于是掊敛兴而民始怨矣。不穷告讦之虚实而广事株连，不原情犯之重轻而例行拘籍，甚而父子衔冤赴井，相踵，丘坟何罪，亦没县官。于是刑僇繁而民始怨矣。夫天之与人，本同一气，故有匹妇非辜而赤地千里者，况民生嗷嗷如此，天岂不为之动乎！臣愿陛下以昊天孔明为不可忽，以皇祖有训为不可忘，日与辅拂之臣讲求宽大之政。亟下明诏，申敕有司，蠲除烦苛，与民休息。若是而灾害弗除、嘉祥“弗应者，非所闻也。臣不胜惓惓。”